input: ΚΑΝΟΝΙΣΜΌΣ (ΕΕ) αριθ. 991/2014 ΤΗΣ ΕΠΙΤΡΟΠΉΣ
  της 19ης Σεπτεμβρίου 2014
  για την τροποποίηση του παραρτήματος III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων για την ουσία fosetyl μέσα ή πάνω σε ορισμένα προϊόντα
  (Κείμενο που παρουσιάζει ενδιαφέρον για τον ΕΟΧ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α) και το άρθρο 16 παράγραφος 1 στοιχείο α),
  Εκτιμώντας τα ακόλουθα:
  (1)
  Για την ουσία fosetyl έχουν καθοριστεί ανώτατα όρια καταλοίπων (ΑΟΚ) στο μέρος A του παραρτήματος III του κανονισμού (ΕΚ) αριθ. 396/2005.
  (2)
  Ο καθορισμός των καταλοίπων για την παρακολούθηση της ουσίας fosetyl περιλαμβάνει τη μητρική ουσία fosetyl, το προϊόν αποδόμησης φωσφορώδες οξύ και τα άλατά τους. Τα άλατα του φωσφορώδους οξέος αποκαλούνται φωσφονικά.
  (3)
  Η Επιτροπή έλαβε πληροφορίες από κράτη μέλη και επιχειρήσεις που καταδεικνύουν την ύπαρξη φωσφονικών μέσα ή πάνω σε ορισμένα προϊόντα η οποία οδηγεί σε υψηλότερα επίπεδα καταλοίπων από το ΑΟΚ ύψους 2 mg/kg, τα οποία ορίζονται στον κανονισμό (ΕΚ) αριθ. 396/2005 για τα εν λόγω προϊόντα, επίπεδο που αντιστοιχεί στο όριο προσδιορισμού.
  (4)
  Η Επιτροπή συγκέντρωσε στοιχεία παρακολούθησης το 2014, προκειμένου να διερευνηθεί η παρουσία φωσφονικών στα τρόφιμα. Τα στοιχεία αυτά που παρείχαν οι υπεύθυνοι των επιχειρήσεων τροφίμων έδειξαν ότι τα φωσφονικά είναι παρόντα σε επίπεδα που ποικίλλουν ανάλογα με την πηγή και το προϊόν, αλλά συχνά υπερβαίνουν το ΑΟΚ του ορίου προσδιορισμού ύψους 2 mg/kg. Από την περαιτέρω ανάλυση των στοιχείων προέκυψε ότι η συντριπτική πλειονότητα των μη συμμορφούμενων δειγμάτων περιέχει κατάλοιπα φωσφορώδους οξέος και των αλάτων του που υπερβαίνουν το όριο προσδιορισμού, ενώ τα κατάλοιπα της ουσίας fosetyl και των αλάτων της παραμένουν κάτω από το όριο προσδιορισμού.
  (5)
  Μολονότι τα φωσφονικά δεν έχουν περιληφθεί στο παράρτημα I του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου (2) δυνάμει του άρθρου 14 του εν λόγω κανονισμού, μπορούν να περιέχονται στα προϊόντα λιπασμάτων που εγκρίνονται σε εθνικό επίπεδο, ιδίως σε ορισμένα λιπάσματα που εφαρμόζονται στα φύλλα των φυτών (διαφυλλικά λιπάσματα). Δεδομένης της έλλειψης σχετικών εγκρίσεων για τα φυτοπροστατευτικά προϊόντα που περιέχουν την ουσία fosetyl, τόσο στην Ένωση όσο και σε τρίτες χώρες που είναι σημαντικοί εξαγωγείς των οικείων προϊόντων διατροφής στην Ένωση, της έλλειψης ανιχνεύσιμων καταλοίπων της ουσίας fosetyl και των αλάτων της, καθώς και της χρήσης φωσφονικών ως συστατικού προϊόντος σε διαφυλλικά λιπάσματα, μπορεί εύλογα να υποτεθεί ότι τα κατάλοιπα αποτελούν συνέπεια της εφαρμογής προϊόντων διαφυλλικού λιπάσματος που περιέχουν φωσφονικά.
  (6)
  Η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων, στο εξής «η Αρχή», να γνωμοδοτήσει σχετικά με κινδύνους για τη δημόσια υγεία από τα κατάλοιπα φωσφονικών μέσα ή πάνω σε ορισμένα προϊόντα. Λόγω του επείγοντος χαρακτήρα του θέματος η Αρχή, αντί για αιτιολογημένη γνώμη, εξέδωσε «δήλωση», στην οποία επεσήμανε ότι εξακολουθούν να υπάρχουν αρκετά αβέβαια σημεία ως προς το θέμα αυτό (3). Διαβίβασε την εν λόγω δήλωση στην Επιτροπή και στα κράτη μέλη και τη δημοσιοποίησε.
  (7)
  Η Αρχή συμπέρανε στη δήλωσή της ότι τα προτεινόμενα προσωρινά ΑΟΚ αναμένεται να προστατεύουν επαρκώς τους καταναλωτές. Η εκτίμηση της ισόβιας έκθεσης σε κατάλοιπα φωσφονικών μέσω της κατανάλωσης όλων των τροφίμων που ενδέχεται να τα περιέχουν δεν έδειξε ότι υπάρχει κίνδυνος υπέρβασης της αποδεκτής ημερήσιας δόσης (ADI). Η Αρχή δεν προέβη σε εκτίμηση της οξείας έκθεσης των καταναλωτών λόγω της χαμηλής οξείας τοξικότητας των φωσφονικών. Η Αρχή επεσήμανε ότι η δήλωσή της επηρεάζεται από αβεβαιότητες και πρότεινε να αλλάξει ο ορισμός των καταλοίπων.
  (8)
  Για να αποφευχθούν σημαντικές διαταραχές των αγορών στην εμπορία των οικείων προϊόντων και, καθώς δεν συντρέχει κίνδυνος για τους καταναλωτές με βάση τα σημερινά επιστημονικά στοιχεία, είναι σκόπιμο να καθοριστούν προσωρινά ΑΟΚ για την ουσία fosetyl, με βάση τα διαθέσιμα στοιχεία παρακολούθησης και τη δήλωση της Αρχής. Αυτά τα προσωρινά ΑΟΚ θα πρέπει να ισχύουν μόνο μέχρι να παραγάγουν αποτελέσματα τα μέτρα για την πρόληψη της εμφάνισης καταλοίπων φωσφονικών στις σχετικές καλλιέργειες σε καλλιεργητικές περιόδους στο μέλλον.
  (9)
  Με βάση τη δήλωση της Αρχής και λαμβανομένων υπόψη των συναφών με το θέμα που εξετάζεται παραγόντων, η ενδεικνυόμενη τροποποίηση του ΑΟΚ πληροί τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
  (10)
  Ο κανονισμός (ΕΚ) αριθ. 396/2005 θα πρέπει συνεπώς να τροποποιηθεί αναλόγως.
  (11)
  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
  Άρθρο 1
  Το παράρτημα III του κανονισμού (ΕΚ) αριθ. 396/2005 τροποποιείται σύμφωνα με το παράρτημα του παρόντος κανονισμού.
  Άρθρο 2
  Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
  Βρυξέλλες, 19 Σεπτεμβρίου 2014.